**Jens Bergenström** (s. 12. syyskuuta 1980 Borlänge, Ruotsi) on ruotsalainen jääkiekkoilija, joka pelaa SHL-joukkue Leksands IF:ssä. Hänen vahvuuksiinsa kuuluu maalinedustapelaaminen, ruuhkapelaaminen, pelirohkeus, röyhkeys ja hyökkäyspään pelaaminen.

Ura
---

Bergenström joulukuussa 2012.
Bergenström on Borlänge HF:n kasvatti. Hän pelasi joukkueessa ensimmäiset miesten pelinsä Ruotsin kolmanneksi korkeimmalla sarjatasolla I-divisioonassa kaudella 1998–1999. Kaudeksi 2000–2001 Bergenström siirtyi Allsvenskan-joukkue Mörrums GoIS IK:hon. Kaudella 2001–2002 hänen teholukemansa 0 riitti runkosarjassa joukkueen runkopelaajista sisäisen tehotilaston kärkisijaan. Bergenström jakoi Kvalserien AS:ssä Mörrumin sisäisen piste- ja maalipörssin voiton tehoilla 6+5=11. Kaudella 2003–2004 hän voitti tehoilla 31+21=52 koko Allsvenskanin maalipörssin ja jakoi pistepörssin kolmannen sijan Piteå HC:n Magnus Lovenlundin kanssa. Bergenström pelasi kauden aikana myös kolme ottelua Elitserien-joukkue Leksands IF:ssä.

Kaudeksi 2004–2005 Bergenström siirtyi edelliskeväänä Elitserienistä Allsvenskaniin pudonneeseen Leksandiin. Hän oli kauden päätteeksi nostamassa joukkuetta takaisin Elitserieniin, jossa ensimmäinen kokonainen kausi 2005–2006 toi Bergenströmille 49 runkosarjaottelussa tehot 8+4=12. Hän jakoi Leksandin sisäisen maalipörssin kolmannen sijan Oscar Steénin ja Patrik Wallenbergin kanssa. Bergenström oli kevään 2006 Kvalserienissä joukkueen paras pistemies ja maalintekijä tehoilla 6+2=8 ja hänen edellään maalipörssissä oli vain Södertälje SK:n Anže Kopitar. Leksandin kausi päättyi kuitenkin putoamiseen takaisin Allsvenskaniin.

Bergenström siirtyi kaudeksi 2006–2007 vuoden mittaisella sopimuksella SM-liigajoukkue Saimaan Palloon. Hänet hankittiin joukkueeseen maalintekijäksi ja Bergenström pelasikin hienon harjoituskauden tehden viidessä ottelussa kymmenen tehopistettä. Runkosarjassa hän osoittautui kuitenkin pettymykseksi ja teki 21 ottelussa vain tehot 2+3=5. Lopulta pieneen rooliin päätynyt Bergenström palasi marraskuussa 2006 takaisin Leksandiin, jossa hän teki loppukaudella 25 runkosarjaottelussa 29 tehopistettä. Bergenström jakoi kevään 2007 Kvalserienissä neljällä osumallaan joukkueen sisäisen maalipörssin voiton Martin Bartekin kanssa.

Kaudella 2007–2008 Bergenström teki Allsvenskanin yhden kauden piste-ennätyksensä tehoilla 29+29=58, joilla hän voitti koko sarjan pistepörssin. Maalipörssissä Bergenströmin edellä oli vain Malmö Redhawksin Marcus Paulsson. Kaudella 2010–2011 Bergenström voitti tehoilla 26+23=49 Allsvenskanin maalipörssin ja jakoi pistepörssin neljännen sijan Örebro HK:n Johan Wiklanderin ja Borås HC:n Alexander Bergströmin kanssa. Kaudella 2011–2012 hän jakoi 19 osumallaan Leksandin sisäisen maalipörssin voiton Johan Rynon kanssa. Bergenström oli kevään 2012 Kvalserienissä joukkueen paras pistemies ja maalintekijä tehoilla 6+1=7. Kevään 2013 Kvalserienissä hän jakoi Leksandin sisäisen piste- ja maalipörssin voiton Jacob Blomqvistin kanssa tehoilla 6+5=11. Leksand nousi kauden päätteeksi seitsemän vuoden jälkeen takaisin Ruotsin pääsarjatasolla, jonka nimeksi vaihtui SHL kaudelle 2013–2014. Bergenström teki huhtikuussa 2013 kaksivuotisen jatkosopimuksen joukkueen kanssa.

Muuta
-----

Bergenströmin pikkuveli Henrik on pelannut myös jääkiekkoa. Veljesten eno Ola Sundberg edusti 1980-luvulla Elitserien-tasolla Leksandia.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 1998–1999 | Borlänge HF | Ruotsi I | 31 | 6 | 6 | 2 | 6 | – | – | – | – | – |
| 1999–2000 | Borlänge HF | Ruotsi I | 27 | 18 | 21 | 39 | – | – | – | – | – | – |
| 2000–2001 | Mörrums GoIS IK | Allsvenskan | 25 | 4 | 2 | 6 | 2 | – | – | – | – | – |
| 2001–2002 | Mörrums GoIS IK | Allsvenskan | 35 | 11 | 7 | 18 | 8 | – | – | – | – | – |
| 2002–2003 | Mörrums GoIS IK | Allsvenskan | 41 | 12 | 10 | 22 | 14 | – | – | – | – | – |
| 2003–2004 | Mörrums GoIS IK | Allsvenskan | 45 | 31 | 21 | 52 | 22 | – | – | – | – | – |
|  | Leksands IF | Elitserien | 3 | 0 | 0 | 0 | 2 | – | – | – | – | – |
| 2004–2005 | Leksands IF | Allsvenskan | 44 | 11 | 10 | 21 | 10 | – | – | – | – | – |
| 2005–2006 | Leksands IF | Elitserien | 49 | 8 | 4 | 12 | 16 | – | – | – | – | – |
| 2006–2007 | SaiPa | SM-liiga | 21 | 2 | 3 | 5 | 16 | – | – | – | – | – |
|  | Leksands IF | Allsvenskan | 25 | 10 | 19 | 29 | 16 | – | – | – | – | – |
| 2007–2008 | Leksands IF | Allsvenskan | 41 | 29 | 29 | 58 | 28 | – | – | – | – | – |
| 2008–2009 | Leksands IF | Allsvenskan | 41 | 17 | 27 | 44 | 14 | – | – | – | – | – |
| 2009–2010 | Leksands IF | Allsvenskan | 16 | 1 | 4 | 5 | 4 | – | – | – | – | – |
| 2010–2011 | Leksands IF | Allsvenskan | 45 | 26 | 23 | 49 | 28 | – | – | – | – | – |
| 2011–2012 | Leksands IF | Allsvenskan | 45 | 19 | 16 | 35 | 12 | – | – | – | – | – |
| 2012–2013 | Leksands IF | Allsvenskan | 51 | 18 | 22 | 40 | 12 | – | – | – | – | – |
| 2013–2014 | Leksands IF | SHL | 47 | 8 | 11 | 19 | 16 | 3 | 0 | 0 | 0 | 0 |
| 3 kautta | yhteensä | Elitserien/SHL | 99 | 16 | 15 | 31 | 34 | 3 | 0 | 0 | 0 | 0 |
| 12 kautta | yhteensä | Allsvenskan | 454 | 189 | 190 | 379 | 170 | – | – | – | – | – |
| 1 kausi | yhteensä | SM-liiga | 21 | 2 | 3 | 5 | 16 | – | – | – | – | – |

Lähteet
-------

* Jens Bergenström The Internet Hockey Databasessa (englanniksi)
* Jens Bergenström *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6  Jens Bergenström *Elite Prospects*. Everysport Media Group AB.  (englanniksi)
2. ↑  Jens Bergenström matkalla SaiPaan  11.4.2006. Jatkoaika.com. Viitattu 24.12.2014.
3. ↑  Parantainen, Ari; Silvennoinen, Anssi: Svensklaget SaiPa  8.11.2006. Jatkoaika.com. Viitattu 24.12.2014.
4. ↑  Jens Bergenström jätti SaiPan  14.11.2006. Jatkoaika.com. Viitattu 24.12.2014.